section_heading: Povijest Mikronezije
paragraph_text: Prvi tragovi ljudske prisutnosti na području Mikronezije zabilježeni su krajem 2. tis. pr. Kr. Otoke je 1521. otkrio portugalski pomorac Ferdinand Magellan, a Španjolska je svoju upravu uspostavila tek polovicom 17. stoljeća. Pod njezinom vlašću Mikronezija je bila do 1899., kad ju je kupila Njemačka. Potkraj Prvog svjetskog rata Mikroneziju je okupirao Japan (tada saveznik Antante). Nakon rata, Versajskim ugovorom stavljena je 1919. pod japansko skrbništvo, uz potporu Lige naroda. Tijekom Drugog svjetskog rata dolazi pod upravu SAD-a, što je potvrđeno 1947. kada je postala dio starateljskog teritorija UN-a pod američkom upravom. Samoupravu je stekla u svibnju 1979. pod nazivom Savezne Države Mikronezije, a prvi predsjednik postao je Tosiwo Nakayama. Tada je donesen i ustav koji je na snazi od siječnja 1981. Dne 3. studenog 1986. postignut je Ugovor o slobodnom udruživanju s SAD-om, a dopunjen je 2004. Punu neovisnost stekla je 22. prosinca 1990., a članstvo u Ujedinjenim narodima 17. rujna 1991. Od svibnja 2007. njezin predsjednik je Emanuel Mori.<ref>Hrvatska enciklopedija: Mikronezija - povijest, pristupljeno 20. lipnja 2020.